CELEX: 32011R0768
Language: sk
Date: 2011-08-02 00:00:00
Title: Vykonávacie nariadenie Komisie (EÚ) č. 768/2011 z  2. augusta 2011 , ktorým sa mení a dopĺňa vykonávacie nariadenie Komisie (EÚ) č. 585/2011 zo 17. júna 2011 , ktorým sa ustanovujú dočasné mimoriadne podporné opatrenia pre sektor ovocia a zeleniny

3.8.2011   
            
            
               SK
            
            
               Úradný vestník Európskej únie
            
            
               L 200/17
            
         VYKONÁVACIE NARIADENIE KOMISIE (EÚ) č. 768/2011
   z 2. augusta 2011,
   ktorým sa mení a dopĺňa vykonávacie nariadenie Komisie (EÚ) č. 585/2011 zo 17. júna 2011, ktorým sa ustanovujú dočasné mimoriadne podporné opatrenia pre sektor ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 191 v spojení s jeho článkom 4,
   keďže:
   
               (1)
            
            
               Vykonávacím nariadením Komisie (EÚ) č. 585/2011 zo 17. júna 2011, ktorým sa ustanovujú dočasné mimoriadne podporné opatrenia pre sektor ovocia a zeleniny (2), sa zaviedli dočasné mimoriadne podporné opatrenia pre sektor ovocia a zeleniny v dôsledku vypuknutia ochorenia spôsobeného baktériou Escherichia coli (E. coli) v Nemecku, ktoré do značnej miery narušilo fungovanie trhu Únie s ovocím a zeleninou.
            
         
               (2)
            
            
               Podľa článku 7 ods. 2 vykonávacieho nariadenia (EÚ) č. 585/2011 členské štáty musia do 18. júla 2011 oznámiť Komisii informácie o svojich žiadostiach o celkovú podporu Únie. Na základe informácií oznámených členskými štátmi v súlade s uvedeným článkom sa zdá, že dosah krízy je väčší, ako sa očakávalo.
            
         
               (3)
            
            
               Vzhľadom na značné narušenie fungovania trhu s ovocím a zeleninou a na škody spôsobené sektoru ovocia a zeleniny je vhodné zvýšiť maximálnu sumu podpory ustanovenú v článku 2 vykonávacieho nariadenia (EÚ) č. 585/2011. Z dôvodu naliehavosti by toto nariadenie malo nadobudnúť účinnosť dňom jeho uverejnenia.
            
         
               (4)
            
            
               Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu trhov,
            
         PRIJALA TOTO NARIADENIE:
   Článok 1
   Článok 2 vykonávacieho nariadenia (EÚ) č. 585/2011 sa nahrádza takto:
   
      „Článok 2
      Maximálna suma podpory
      Celkové výdavky Únie, ktoré vzniknú na účely tohto nariadenia, neprekročia sumu 227 000 000 EUR. Hradia sa z Európskeho poľnohospodárskeho záručného fondu (EPZF) a využijú sa výlučne na účely financovania opatrení ustanovených týmto nariadením.“
   
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. augusta 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 160, 18.6.2011, s. 71.